Angelo Agrizzi ‘in ernstige toestand’ ná hartaanvalAngelo Agrizzi in die hof (15 Oktober 2020) (Foto verskaf) Angelo Agrizzi, voormalige bedryfshoof van Bosasa, verkeer tans in ’n ernstige toestand nadat hy Woensdag ’n hartaanval in die hospitaal gehad het. Adv. Daniel Witz, Agrizzi se regsverteenwoordiger, het Donderdag aan Maroela Media gesê Agrizzi het ’n hartaanval gehad waarna mediese personeel hom moes bybring en stabiliseer. Volgens Witz is sy kliënt in dié stadium nog nie buite gevaar nie. Agrizzi, wat vroeër vandeesmaand in hegtenis geneem is, word tans in die waakeenheid van ’n private hospitaal in Johannesburg onder polisiebewaking behandel. Die omstrede Agrizzi se gesondheid het ’n week gelede verswak nadat sy aansoek om borgtog afgekeur is en hy sy eerste aand in ’n tronksel deurgebring het. Hoewel hy aanvanklik in ’n staatshospitaal opgeneem is, is hy intussen na ’n private hospitaal oorgeplaas nadat die betrokke hospitaal aangedui het dat daar nie plek vir Agrizzi in sy waakeenheid is nie, verduidelik Witz. Maroela Media het vroeër berig Agrizzi staan saam met die voormalige ANC-LP Vincent Smith tereg op aanklagte van korrupsie en bedrog. Agrizzi het Smith glo telkemale omkoopgeld betaal.